《杜城陈文惠公园》
宋代·李复

杜曲西游访物华，门前潏水渌涵沙。
南城天近无双誉，北斗魁前第一家。
当日不知龙卧久，今朝空羡桂交花。
高文遗墨皆漫灭，林下祠堂春日斜。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。